Tämä ehdotus neuvoston asetuksen (EU) N:o 904/2010 muuttamisesta on tärkeä osa pakettia. Digiajan arvonlisäveroa koskevalla paketilla nykyaikaistetaan tapaa, jolla sisämarkkinoilla suoritettavat rajatylittävät liiketoimet ilmoitetaan alv-tarkoituksia varten. Tarkoituksena on hyödyntää vakiintunutta teknologiaa ja puuttua alv-petoksiin. Nykyinen tapa kerätä koostettuja tietoja yhteenvetoilmoituksilla ja vaihtaa tietoja alv-tietojen vaihtojärjestelmän kautta on ollut käytössä siitä lähtien, kun sisämarkkinat otettiin käyttöön vuonna 1993. Se ei ole enää tarkoituksenmukainen rajatylittävien liiketoimien laajuuden ja alv-petosten määrän vuoksi. Muutetulla alv-direktiivillä korvataan yhteenvetoilmoitukset uusilla liiketoimikohtaisilla raportointivelvoitteilla. Näiden muutosten täydentämiseksi muutetussa asetuksessa vahvistetaan tarvittavat käytännön säännöt siitä, miten kerätyt tiedot vaihdetaan jäsenvaltioiden välillä, sekä tarvittavaa tietoteknistä infrastruktuuria ja henkilötietojen suojaa koskevat säännöt, joita sovelletaan uuteen tietojenvaihtoon. Nämä yksityiskohdat ovat tarpeen sen varmistamiseksi, että uudet säännöt pannaan täytäntöön sujuvasti ja että uusilla toimenpiteillä voidaan vähentää alv-petoksia.

Tämä ehdotus on osa digiajan arvonlisäveroa koskevaa lainsäädäntöpakettia, johon sisältyy myös kaksi muuta ehdotusta. Niistä ensimmäinen on ehdotus neuvoston direktiiviksi direktiivin 2006/112/EY muuttamisesta digiajan arvonlisäverosääntöjen osalta ja toinen ehdotus neuvoston täytäntöönpanoasetukseksi neuvoston täytäntöönpanoasetuksen (EU) N:o 282/2011 muuttamisesta tiettyjä alv-järjestelmiä koskevien tietovaatimusten osalta. Tämän aloitteen asiayhteys esitetään kattavasti direktiivin 2006/112/EY muuttamista koskevan ehdotuksen perusteluissa.

Vuonna 2017 tehtiin arviointi asetuksessa (EU) N:o 904/2010 säädetyn hallinnollista yhteistyötä ja alv-petosten torjuntaa koskevan EU:n nykyisen kehyksen käytöstä. Jäsenvaltiot suhtautuvat kokonaisuudessaan myönteisesti asetuksella (EU) N:o 904/2010 käyttöön otettuihin oikeudelliseen kehykseen ja käytännön puitteisiin.

Sen vuoksi tässä ehdotuksessa sovelletaan edelleen asetuksessa (EU) N:o 904/2010 säädettyjä suojatoimia ja tietosuojaa koskevaa eurooppalaista kehystä. Näiden alv:n kannalta olennaisten tietojen vaihdon ja analysoinnin yleisenä tarkoituksena on edelleen varmistaa alv-lainsäädännön asianmukainen soveltaminen ja torjua alv-petoksia. Alv-petosten torjunta on yleisen tietosuoja-asetuksen 23 artiklan 1 kohdan e alakohdassa ja asetuksen (EU) 2018/1725 20 artiklan 1 kohdan b alakohdassa tarkoitetun EU:n ja sen jäsenvaltioiden yleisen edun kannalta tärkeä tavoite. Tämän tärkeän tavoitteen tukemiseksi ja sen saavuttamiseen pyrkivien veroviranomaisten työn tehostamiseksi VIES-keskusjärjestelmään sovelletaan asetuksen (EU) N:o 904/2010 55 artiklan 5 kohdassa säädettyjä rajoituksia.

Tarkoituksena on perustaa alv-tietojen sähköinen keskusjärjestelmä, jäljempänä ’VIES-keskusjärjestelmä’. Jäsenvaltiot voivat lähettää siihen kansallisella tasolla tallentamansa alv-tiedot, mikä auttaa torjumaan alv-petoksia tehokkaasti. VIES-keskusjärjestelmään voitaisiin koota kunkin verovelvollisen osalta jäsenvaltioiden lähettämät tiedot yritysten välisistä rajatylittävistä liiketoimista. Sen avulla voitaisiin myös tehdä ristiintarkistus vertaamalla lähetettyjä yhteisöhankintoja koskevia tietoja raportoituihin yhteisönsisäisiin luovutuksiin ja suorituksiin. Se mahdollistaa myös jäsenvaltioiden lähettämien tietojen käsittelyn yhdessä muiden asetuksen (EU) N:o 904/2010 nojalla vaihdettujen alv-tietojen, kuten tulli- tai maksutietojen, kanssa ja näiden tietojen säilyttämisen vain niin kauan, kuin veroviranomaiset tarvitsevat alv-tarkastusten tekemiseen.

Ehdotus perustuu suurelta osin alv-alan hallinnollista yhteistyötä koskevaan nykyiseen oikeudelliseen kehykseen, ja siihen tehdään lisäyksiä vain niiltä osin, kuin kehystä on vahvistettava. Kaikki ehdotetut toimenpiteet on suunniteltu vastaamaan uusia digitaalista raportointia koskevia vaatimuksia ja jäsenvaltioiden tarpeita. Vaikka uusien säännösten odotetaan vaikuttavan myönteisesti alv-petosten torjuntaan, niistä ei aiheutuisi merkittäviä lisäkustannuksia yrityksille ja viranomaisille. Poikkeuksena ovat toimenpiteet, jotka edellyttävät tietotekniikan kehittämistä, mutta näissäkin tapauksissa kustannukset pysyvät rajallisina.

Tämä aloite on toissijaisuusperiaatteen mukainen, sillä jäsenvaltiot eivät voi itse saavuttaa tämän aloitteen tavoitteita. Sen vuoksi on tarpeen, että komissio, jonka tehtävänä on varmistaa sisämarkkinoiden asianmukainen toiminta ja edistää Euroopan unionin yleisiä etuja, ehdottaa toimia tilanteen parantamiseksi.

·VIES-keskusjärjestelmän ylläpidosta, ylläpidosta ja teknisestä hallinnoinnista vastaa komissio, jolla on operatiiviset valmiudet ja kokemus varmistaa, että henkilötietojen suojaamiseksi otetaan käyttöön teknisiä ja organisatorisia turvatoimia. Täytäntöönpanosäädöksessä vahvistetaan tehtävät, jotka komission on suoritettava VIES-keskusjärjestelmän teknisen hallinnoinnin osalta.

·VIES-keskusjärjestelmän tietoja käytetään selkeästi yksilöityihin ja rajattuihin tarkoituksiin, erityisesti arvonlisäveron asianmukaiseen määräämiseen ja asianmukaisen soveltamisen valvontaan sekä alv-petosten torjuntaan asetuksen (EU) N:o 904/2010 1 artiklan mukaisesti. Tietoja käytetään erityisesti riskinarviointien tekemiseen mahdollisten petosten tekijöiden tunnistamiseksi varhaisessa vaiheessa ja sellaisten petollisten verkostojen lopettamiseksi, joiden tarkoituksena on käyttää alv-järjestelmää väärin alv-petoksia tekemällä.

•Toteuttamissuunnitelmat, seuranta, arviointi ja raportointijärjestelyt

Neuvoston asetuksen (EU) N:o 904/2010 58 artiklan 1 kohdan nojalla perustettu hallinnollisen yhteistyön pysyvä komitea (SCAC) käsittelee kaikki mahdolliset jäsenvaltioiden väliseen hallinnolliseen yhteistyöhön liittyvät kysymykset, jotka johtuvat EU:n sisäisen kaupan verotusta koskevista uusista säännöistä. Erityisesti SCAC:ssa laaditaan yhdessä jäsenvaltioiden kanssa täytäntöönpanosuunnitelma tarvittavia tietoteknisiä muutoksia varten sen jälkeen, kun neuvosto on hyväksynyt muutoksen.

Asetuksen (EU) N:o 904/2010 59 artiklan mukaan asetuksen soveltamista tarkastellaan uudelleen viiden vuoden välein. Jotta voitaisiin arvioida, miten hyvin hallinnollisella yhteistyöllä pystytään torjumaan verovilppiä ja veron kiertämistä, jäsenvaltioiden on 49 artiklan nojalla ilmoitettava komissiolle myös kaikki saatavilla olevat tiedot, jotka ovat olennaisia asetuksen soveltamisen kannalta (kuten vuositilastot yhteistyövälineiden käytöstä).

•Selittävät asiakirjat (direktiivien osalta)

Ei sovelleta

•Ehdotukseen sisältyvien säännösten yksityiskohtaiset selitykset

1.Alv-tietojen vaihdon sähköinen keskusjärjestelmä

Ehdotuksessa olevat ensimmäiset muutokset koskevat uuden keskusjärjestelmän kehittämistä jäsenvaltioiden veroviranomaisten välistä alv-tietojen vaihtoa varten EU:n tasolla. Järjestelmässä on otettu huomioon digitaalista raportointia koskevien vaatimusten erityispiirteet. Asetuksen (EU) N:o 904/2010 V lukuun lisätään 3 jakso VIES-keskusjärjestelmän sisällyttämiseksi 24 g – 24 m artiklaan seuraavasti:

·Uudella 24 g artiklalla perustetaan VIES-keskusjärjestelmä määrittämällä, että komissio kehittää, ylläpitää, isännöi ja teknisesti hallinnoi keskusjärjestelmää, kun taas kunkin jäsenvaltion on kehitettävä, ylläpidettävä, isännöitävä ja teknisesti hallinnoitava kansallista sähköistä järjestelmää, joka lähettää eri luokkiin kuuluvia tietoja automaattisesti VIES-keskusjärjestelmään. Tärkeimmät VIES-järjestelmän kautta vaihdettavat tiedot ovat digitaalista raportointia koskevien vaatimusten nojalla kerätyt tiedot. Muut tiedot liittyvät verovelvollisten tunnistamiseen. Lopuksi mainitaan nimenomaisesti, että jäsenvaltiot voivat tallentaa VIES-keskusjärjestelmään automaattisesti lähetetyt tietonsa kansalliseen sähköiseen järjestelmään, jonka kautta ne lähettävät tiedot, käyttääkseen niitä uudelleen kansallisissa tarkastuksissa.

·Uusi 24 h artikla koskee tietojen laatua ja saatavuutta. Tietojenvaihdosta on hyötyä vain, jos tiedot ovat riittävän laadukkaita. Tätä varten jäsenvaltioiden on tehtävä kaikki tarvittavat päivitykset ja toteutettava toimenpiteitä sen varmistamiseksi, että VIES-keskusjärjestelmän tiedot pidetään ajan tasalla ja että ne ovat aukottomia ja täsmällisiä. Jotta tiedot olisivat ajan tasalla, uudet tai päivitetyt tiedot olisi syötettävä järjestelmään viipymättä. Tietojen välitön päivittäminen on erityisen tärkeää tunnistetietojen kannalta, sillä ne liittyvät erottamattomasti arvonlisäverotunnisteen varmistamiseen. Mitä tulee yhteisöliiketoimia koskeviin raportteihin, jotka kerätään digitaalista raportointia koskevien vaatimusten nojalla, tiedot on syötettävä VIES-keskusjärjestelmään yhden päivän kuluessa siitä, kun veroviranomaiset ovat keränneet raportit. Luovuttajan/suorittajan ja hankkijan raportoimat tiedot voidaan ristiintarkistaa vasta, kun molemmat osapuolet ovat raportoineet tiedot ja kukin viranomainen on lähettänyt ne VIES-keskusjärjestelmään. Tämä tarkoittaa sitä, että hyväksyttävän viiveen olisi oltava kussakin vaiheessa enintään muutama päivä, jotta analyysi olisi mahdollista tehdä riittävän usein. Tietojen on oltava saatavilla VIES-keskusjärjestelmässä viiden vuoden ajan sen vuoden päättymisestä, jona tiedot lähetettiin siihen.

·Uudessa 24 i artiklassa säädetään, että arvonlisäverotunnisteen voimassaolon päättymisen on näyttävä VIES-keskusjärjestelmässä, kun tietyt edellytykset täyttyvät. Kyseistä säännöstä sovelletaan silloin, kun arvonlisäverovelvolliseksi rekisteröidyt henkilöt ovat lopettaneet liiketoimintansa, ilmoittaneet vääriä tietoja saadakseen arvonlisäverotunnisteen tai ovat jättäneet ilmoittamatta sellaiset muutokset, jotka olisivat johtaneet arvonlisäverotunnisteen epäämiseen tai peruuttamiseen, jos tämä olisi ollut verohallinnon tiedossa. Tämä säännös on erittäin tärkeä alv-petosten tehokasta torjuntaa koskevan tavoitteen kannalta. On syytä korostaa, että tämä säännös koskee ainoastaan sen osoittamista muutamissa tilanteissa, että arvonlisäverotunnisteen voimassaolo on päättynyt. Siinä ei säädetä, missä tapauksissa jäsenvaltioiden on peruutettava arvonlisäverotunniste.

·Uudessa 24 j artiklassa kuvataan valmiuksia, joita VIES-keskusjärjestelmällä on siihen lähetettyjen tietojen osalta. Kyseisen artiklan mukaan vastaanotetut tiedot on voitava tallentaa VIES-keskusjärjestelmään, ja lisäksi ne on voitava ristiintarkistaa, koostaa ja käsitellä kyseisessä järjestelmässä. Vastaanotettujen, ristiintarkistettujen, koostettujen ja käsiteltyjen tietojen on myös oltava valtuutettujen käyttäjien ja järjestelmien saatavilla VIES-keskusjärjestelmässä. Lisäksi VIES-keskusjärjestelmässä olisi voitava käsitellä tietoja yhdessä neuvoston asetuksen (EU) N:o 904/2010 nojalla toimitettujen tai kerättyjen tietojen kanssa valvontaa ja alv-petosten torjuntaa varten. Hyvä esimerkki on tietojen puhdistaminen ja täydentäminen käsittelemällä niitä yhdessä muista järjestelmistä saatujen tietojen kanssa. Tällainen järjestelmä on esim. valvontajärjestelmä, joka sisältää tietoja tullimenettelyn 42 tai 63 käytön vuoksi arvonlisäverosta vapautetusta tuonnista. Tällainen valmius on tarpeen, jotta voidaan luoda synergioita alv:n kannalta olennaisia tietoja sisältävien eri tietojärjestelmien välille ja maksimoida tällaisiin järjestelmiin tehtävien investointien vaikutus.

·Uudessa 24 k artiklassa kuvataan, mitkä virkailijat ja järjestelmät saavat automatisoidun pääsyn VIES-keskusjärjestelmään. Näihin kuuluvat jäsenvaltioiden virkailijat, jotka tarkastavat arvonlisäverosta vapautettua tavaroiden tuontia koskevat vaatimukset, Eurofisc-yhteysvirkamiehet sekä kaikki muut virkailijat, joilla on jäsenvaltionsa toimivaltaisen viranomaisen antama nimenomainen lupa. Lisäksi pääsy kerättyihin ja käsiteltyihin tietoihin on varattu kansallisille sähköisille järjestelmille, joista tiedot lähetetään VIES-keskusjärjestelmään. Kyseisen säännöksen perusteella voidaan ottaa käyttöön laitteiden välinen suojattu viestintäkanava, joka mahdollistaa automaation ja sen, ettei ihmisten toimintaa enää tarvita.

·Uudessa 24 l artiklassa käsitellään VIES-keskusjärjestelmän kehittämis- ja ylläpitokustannuksia, koska siinä säädetään, että VIES-keskusjärjestelmän perustamis-, toiminta- ja ylläpitokustannukset katetaan unionin yleisestä talousarviosta. Näihin kustannuksiin sisältyvät mm. kustannukset, jotka aiheutuvat suojatun yhteyden varmistamisesta VIES-keskusjärjestelmän ja 24 g artiklan 2 kohdassa tarkoitettujen kansallisten sähköisten järjestelmien välillä ja 24 j artiklassa lueteltujen valmiuksien täyttämiseksi tarvittavista palveluista. Toisaalta kukin jäsenvaltio vastaa kansallisen sähköisen järjestelmänsä kustannuksista ja toteuttaa siihen tarvittavat kehitystoimet, jotta voidaan mahdollistaa tietojenvaihto CCN-verkkoa tai muuta vastaavaa suojattua verkkoa käyttäen.

·Uusi 24 m artikla koskee VIES-keskusjärjestelmän turvallisuutta ja vaatimustenmukaisuutta. Sen ensimmäisessä kohdassa säädetään, että jäsenvaltioiden on toteutettava kaikki tarvittavat toimenpiteet tämän asetuksen 55 artiklan noudattamisen varmistamiseksi. Mainitussa 55 artiklassa säädetään asetuksen nojalla tallennettujen, käsiteltyjen tai vaihdettujen tietojen salassapitoa, yksityisyyttä ja turvallisuutta koskevista velvoitteista. Toisessa kohdassa siirretään komissiolle valta antaa täytäntöönpanosäädöksillä tehtävät, jotka komission on suoritettava VIES-keskusjärjestelmän teknisen hallinnoinnin osalta, sekä jäsenvaltioiden ja komission tehtävät ja vastuut Euroopan parlamentin ja neuvoston asetuksen (EU) 2016/679 ja Euroopan parlamentin ja neuvoston asetuksen (EU) 2018/1725 mukaisina rekisterinpitäjinä ja henkilötietojen käsittelijöinä.

2.Nykyisen alv-tietojen vaihtojärjestelmän asteittainen lakkauttaminen

Seuraavat muutokset koskevat nykyisen VIES-järjestelmän lakkauttamista. Nykyistä VIES-järjestelmää, joka kuuluu V luvun 1 jakson soveltamisalaan, on käytettävä kahden vuoden ajan VIES-keskusjärjestelmän perustamisen jälkeen, jotta mahdollistetaan sellaisten tapahtumien tarkastukset, jotka raportoitiin yhteenvetoilmoituksilla ennen digitaalista raportointia koskevien vaatimusten käyttöönottoa. Kyseisenä aikana automaattinen tietojenvaihto tapahtuu VIES-järjestelmässä vanhojen raportointivaatimusten perusteella. Nykyisen VIES-järjestelmän asteittaisen poistamisen jälkeen tietoja voidaan edelleen vaihtaa jäsenvaltioiden välillä oma-aloitteisesti tai pyynnöstä käyttäen muita kuin automatisoituja hallinnollisen yhteistyön välineitä. Nykyinen VIES-järjestelmä poistetaan asteittain seuraavasti:

·17, 20, 21, 22 ja 23 artiklaa muutetaan siten, että viittaukset nykyiseen VIES-järjestelmään poistetaan.

·Tietojen antamista verovelvollisille arvonlisäverotunnisteiden sekä muiden yhteisöliiketoimiin osallistuvien henkilöiden nimien ja osoitteiden kelpoisuudesta koskevaa 31 artiklaa muutetaan. Muutoksen jälkeen kyseisessä artiklassa viitataan VIES-keskusjärjestelmässä säilytettäviin tietoihin.

3.Muut muutokset